Fort Hare-werknemer sterf in motorongeluk(Foto: Facebook / Fort Hare University) ŉ Beskermingsbeampte van die Fort Hare-universiteit in die Oos-Kaap is Sondagoggend in ŉ motorongeluk dood. eNCA berig dat die werknemer wat gesterf het glo ŉ getuie in ŉ komende hofsaak oor bedrog en korrupsie teen universiteitspersoneel sou wees. [BREAKING NEWS] University of Fort Hare confirms death of management executive member's bodyguard. The bodyguard was reported to be a witness in an upcoming fraud and corruption trial against university staff. #DStv403 #eNCA pic.twitter.com/f1O6iLKsJn — eNCA (@eNCA) April 30, 2023 JP Roodt, die universiteit se woordvoerder, het aan News24 gesê dat hoewel die beskermingsbeampte se dood onder hoogs ongewone omstandighede plaasgevind het, in ŉ tyd waarin die universiteit ŉ einde aan dekades lange korrupsie by die instelling probeer stopsit, die universiteit nie op die beampte se dood kommentaar sal lewer of sal spekuleer totdat meer inligting beskikbaar is nie. Brig. Tembinkosi Kinana, provinsiale polisiewoordvoerder, het aan Maroela Media bevestig dat die ongeluk Sondag in die vroeë oggendure plaasgevind het. “Volgens ons inligting het die bestuurder, wat as ŉ beskermingsbeampte beskryf word, saam met drie passasiers in ŉ Mercedes Benz van Bisho in die rigting van Ginsburg gery. “Sy voertuig is deur ŉ Nissan NP 300 aan die bestuurderskant getref. Die bestuurder het op slag op die toneel in Cambridgeweg in King William’s Town gesterf,” het Kinana gesê. Die drie insittendes is na ŉ nabygeleë hospitaal vir verdere mediese behandeling geneem. Kinana sê die omstandighede rondom die ongeluk word tans ondersoek. “Geen in hegtenisnemings is in dié stadium gemaak nie. Die ondersoek duur voort.” Maroela Media het vroeër berig vyf mense, onder wie senior werknemers, is in April op aanklag van moord en poging tot moord op universiteitspersoneel in hegtenis geneem en het reeds in die hof verskyn. Die verdagtes, Bongani Peter, Sicelo Mbulawa, Wanini Khuza, Mthobisi Khanyile en Mthobisi Dlamini-Zondo, sal op 4 Mei formeel om borgtog aansoek doen. Peter is ŉ voormalige vlootbeampte by die universiteit, terwyl Mbulawa ŉ voormalige studenteraadslid is wat sake met die universiteit se vlootafdeling gedoen het. Khuza is die rektor van die universiteit se voormalige motorbestuurder. Peter word deur verskeie aanklagte in die gesig gestaar, insluitend die moord op Mboneni Vesele, die visekanselier, prof. Sakhela Buhlungu, se bestuurder en lyfwag; Peet Roets, die universiteit se vlootbestuurder, en poging tot moord op Buhlungu en sy kantoorbestuurder, Nozuko Mabombo.